ТЕМА № 4
ФИРМЕНА ПОЛИТИКА И ОРГАНИЗАЦИЯ НА ДЕЙНОСТТА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД
І. ФИРМЕНА ПОЛИТИКА

„Фирмена политика” означава съвкупност от ръководни начала, приети от работодателя за осъществяване на дейността в предприятието.

Фирмената политика трябва да бъде продължение на държавната политика на територията на предприятието при създадена подходяща организация на дейността за осигуряване на здравословни и безопасни условия на труд.
Ръководните начала, на които трябва да се основава дейността на работодателя за осигуряване на здравословни и безопасни условия на труд и които определят фирмената политика в предприятието, са следните:

1. Възприемане на основния принцип на съвременната международна теория и практика по осигуряване на здравословни и безопасни условия на труд – принципът на превенция.
2. Използване на основния метод за прилагане на принципа на превантивността – извършване на оценка на риска за здравето и безопасността на работещите, когото този риск не може да бъде предотвратен, и планиране и прилагане на подходящи мерки за предотвратяване на риска.

3. Спазване на принципа на социалното партньорство при решаване на проблемите по безопасност и здраве при работа, чрез задължително изграждане на комитет /група/ по условия на труд в предприятието.
4. Осигуряване на подходящо обучение по здравословни и безопасни условия на труд на всеки работещ в съответствие с професията и спецификата на работното му място в предприятието.

5. Осигуряване на информираност на работещите за вредните фактори и рисковете на работното място, както и за взетите мерки във връзка с осигуряването на здравословни и безопасни условия на труд.

Изричното изискване към работодателя да прилага последователна цялостна политика за превенция, обхваща технологията, работните места и организацията на работа, условията на труд и социалните взаимоотношения, е регламентирано с разпоредбата на чл. 4, ал. 3, т. 8 от ЗЗБУТ.

Европейският подход е да бъде постигната убеденост от работодателя, че вложените ресурси /пари, време, персонал/ за подобряване на условията на труд имат не само социален ефект /здрави и жизнени личности на обществото/, но и пряк икономически ефект – повишаване на производителността, качеството и количеството на произведената продукция и повишаване на печалбите на работодателя.

Безопасността и здравето при работа:

· Помагат да се покаже, че бизнесът е социално отговорен;

· Предпазват и подобряват фирмения имидж и стойността на търговската марка и помагат за повишаване на производителността на работещите;

· Повишават ангажираността на работещите към компанията;

· Създават по-компетентна работна сила в по-добро здравословно състояние; намаляват разходите и прекъсванията при изпълнение на работата;

· Подпомагат на предприятията да отговорят на очакванията на клиентите относно БЗР и

· Насърчават работещите да запазят по-дълго своята трудоспособност.

Какво трябва да направи работодателя, за да формулира и обяви фирмената политика по осигуряване на здравословни и безопасни условия на труд в предприятието?
Първо. Трябва да създаде орган за безопасност и здраве при работа.

Функцията на органа за безопасност и здраве при работа е да подпомага работодателя при изпълнение на задълженията му за осигуряване на здравословни и безопасни условия на труд в предприятието.
Този орган може да бъде: определено от ръководителя лице, което да съвместява функциите на орган по безопасност и здраве при работа с функциите по основната си работа; може да бъде лице, назначено от работодателя на длъжност „орган за безопасност и здраве при работа”; работодателя може да създаде „служба /отдел – в предприятия с рискови производства и голям персонал/ за безопасност и здраве при работа”, в която на назначи двама или повече специалисти, а може да сключи договор с външно физическо или юридическо лице, което да изпълнява функциите на орган за безопасност и здраве при работа.
Второ. Основно направление в работата на органа за безопасност и здраве при работа е да създаде интегрирана фирмена политика за превантивност, обхващаща организацията на работа, технологиите, работните места и работното оборудване и обвързваща всички участници в трудовата дейност.

Органът по безопасност и здраве при работа трябва да направи задълбочен анализ на състоянието на организацията на дейността за осигуряване на здравословни и безопасни условия на труд и да подготви проект на декларация за обявяване на фирмената политика по безопасност и здраве при работа.
В декларацията за обявяване на фирмената политика по безопасност и здраве при работа трябва да бъдат посочени:

· Главната цел на политиката – осигуряване на здравословни и безопасни условия на труд;

· Основните цели – намаляване на трудовия травматизъм и професионалната заболеваемост, загубите от аварии и др.;

· Начините за постигане на целите – в дългосрочен /3-5 години/ и краткосрочен /1 година/ план;

· Ангажиментите на всички участници в трудовия процес;

· Ресурсната обезпеченост /паричните средства/ за постигане на целите на обявената политика.
Съгласно Указанията на МОТ за системи за управление на БЗР основните елементи на фирмената политика по безопасност и здраве при работа са следните:

1. защита на здравето и безопасността на всички работещи в предприятието;

2. спазване на всички закони в областта на ЗБУТ, както и доброволните програми, колективни споразумения и други ангажименти, които фирмата е поела;

3. гарантиране консултирането с работещите и техните представители и насърчаване на активното им прилагане на системата за управление на ЗБУТ.

4. непрестанно подобряване на ефективността на системата за управление на ЗБУТ.

Трето. Работодателя трябва да учреди комитет /група/ по условия на труд /чл. 27/чл. 28 ЗЗБУТ/.

В работата на комитета участва като председател работодателя или упълномощено от него лице.
ІІ. ОРГАНИЗАЦИЯ НА ДЕЙНОСТТА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД В ПРЕДПРИЯТИЕТО

Обявяването на фирмената политика по безопасност и здраве при работа трябва да бъде предшествано от голяма подготвителна работа за създаване на предпоставките за успешно реализиране на политиката в практиката.
Функции на РАБОТОДАТЕЛЯ
Тъй като  работодателя носи цялата отговорност за неизпълнение на законовите задължения за осигуряване на здравословни и безопасни условия на труд на работещите, той трябва безупречно да изпълнява основните си управленски функции, определени в теорията на стопанското управление като ЦЕЛЕПОЛАГАНЕ, ПЛАНИРАНЕ, ОРГАНИЗАЦИЯ И КОНТРОЛ.
ЦЕЛИТЕ, които се поставят пред фирмата, до голяма степен определят и функциите, които трябва да се изпълняват, структурата, чрез която ще се реализират процесите на тяхното постигане и необходимите ресурси.

Основните цели на фирмената политика по безопасност и здраве при работа може да бъдат формулирани примерно така:

· осигуряване на устойчива работоспособност, намаляване на умората при работа и опазване на здравето на работещите; 

· въвеждане на техническия прогрес в технологичните процеси, машини и съоръжения;

· работа с безопасни вещества, суровини и материали, а когато това е невъзможно, използване на технологии, предпазващи работещите от злополуки и заболявания;
· недопускане на загуби от трудови злополуки и професионални заболявания и др.

Управленската функция на ПЛАНИРАНЕ е съвкупност от действия, чрез които се набелязват задачи в рамките на основните цели. 

Основните елементи на планирането са: прогнозиране, формулиране на задачи и подзадачи и определяне на необходимите ресурси за изпълнението им. Основните задачи са регламентирани законово като задължения на работодателя /чл. 16 и чл. 4/ ЗЗБУТ/, а именно:

· да се направи оценка на риска за здравето и безопасността;

· да се осигури на работещите обслужване от Служба по трудова медицина;

· да се отчетат специфичните опасности за работниците и служителите, които се нуждаят от специална закрила;

· да се приспособяват условията на труд към индивида с цел намаляване и премахване на вредното им влияние върху неговото здраве;

· да не се допускат до местата, където съществува сериозна или специфична опасност за здравето и живота, лица, които не са подходящо обучени, инструктирани и екипирани;

· да се използват колективните средства за защита с предимство пред личните предпазни средства;

· да се обозначават съществуващите опасности и източниците на вредни за здравето и безопасността фактори;

· прогресивно да се намалява ръчната работа с тежести, и др.

С управленската функция ОРГАНИЗИРАНЕ се постига съответствие на съществуващата организация на труда и производството с формулираните цели и планираните задачи.

С управленската си функция КОНТРОЛ работодателя осъществява вътрешния контрол в предприятието за изпълнение на задълженията на работещите за осигуряване на здравословни и безопасни условия на труд.

При организирането на дейността по осигуряване на здравословни и безопасни условия на труд работодателят се подпомага от:

· орган за безопасност и здраве при работа;

· служба по трудова медицина;

· комитет /група/ по условия на труд.

Функции на ОРГАНА за безопасност и здраве при работа
Основните функции на органа за безопасност и здраве при работа са:

1. организиране и координация на дейността по осигуряване на здравословни и безопасни условия на труд;

2. консултиране и подпомагане на работодателя и другите длъжностни лица по прилагане на изискванията за осигуряване на безопасни и здравословни условия на труд при организиране и осъществяване на трудовата дейност;

3. контрол от името на работодателя за спазване на нормите и изискванията на законодателството и за изпълнението на задълженията на работниците и служителите;

4. предлагане и прилагане на мерки за въздействие при нарушения на норми и изисквания и при неизпълнение на определените задължения.

Изпълнението на тези функции са свързани със създаване на интегрирана фирмена политика за превантивност, обхващаща организацията на работа, технологии, работни места и работно оборудване и обвързваща всички участници в трудовата дейност и с организирането на ефективна система за защита и профилактика на професионални рискове.
Функции на СЛУЖБАТА по трудова медицина

Съгласно чл. 25а от ЗЗБУ, основните дейности на службите по трудова медицина са следните:

1. оказване помощ на работодателите за създаване на организация за безопасност и здраве при работа;

2. оценка на професионалните рискове и анализ на здравното състояние на работещите;

3. предлагане на мерки за отстраняване и намаляване на установения риск;

4. наблюдение на здравното състояние на работещите;

5. обучение на работещи и длъжностни лица по правилата за опазване на здравето и безопасността при работа.

Функции на КОМИТЕТА /ГРУПАТА/ по условия на труд
Комитетът /групата/ по условия на труд е орган в организацията на дейността за осигуряване на здравословни и безопасни условия на труд.
Съгласно чл. 27 и чл. 28 от ЗЗБУТ в търговските дружества и в другите предприятия и организации с персонал от 5 до 50 работещи включително, както и в отделните структурни звена на дружествата, предприятията и организациите се изграждат групи по условия на труд, а в тези с персонал повече от 50 работещи се учредяват комитети по условия на труд в състав не повече от 10 души.

Функциите на комитетите /групите/ по условия н атруд във връзка с организацията на дейността по осигуряване на здравословни и безопасни условия на труд са следните /чл. 29 ЗЗБУТ/:
1. обсъждат всяко тримесечие цялостната дейност по опазване на здравето и осигуряване на безопасност и на работещите и предлагат мерки за подобряването й;

2. обсъждат резултатите от оценката на професионалния риск и анализите на здравното състояние на работещите, докладите на специализираните служби по трудова медицина и други въпроси по осигуряване и опазване на здравето и безопасността на работниците и служителите;

3. обсъждат планираните промени в технологията, организацията на труда и работните места и предлагат решения за опазване на здравето и осигуряване на безопасността на работниците и на служителите;

4. извършват проверки по спазване на изискванията за здравословни и безопасни условия на труд;

5. следят състоянието на трудовия травматизъм и професионалната заболеваемост;

6. участват в разработването на програми за информиране и обучение на работещите по проблемите на здравословните и безопасни условия на труд.
Съгласно закона в работата на комитета могат да бъдат привличани и външни експерти и представители на контролните органи.
Въпроси и отговори:

	1
	Основният принцип за осигуряване на ЗБУТ е:
	Принципът на превенция

	
	
	Социално партньорство при решаване на проблемите по ЗБУТ.

	
	
	Осигуряване на подходящо обучение по ЗБУТ на всеки работещ.

	2
	Функции на органа по безопасност и здраве:
	Ръководни функции

	
	
	Подпомага работодателя при изпълнение на задълженията му за осигуряване на здравословни и безопасни условия на труд в предприятието.

	3
	Функции на службата по трудова медицина
	Оказва помощ на работодателя за създаване на организация за безопасност и здраве при работа.

	
	
	Орган в управлението на фирмата по осигуряване на здравословни и безопасни условия на труд.

